Фуковский Александр Васильевич

Фуковский Александр Васильевич (1. 10. 1920, Украина, Черкассы обл., Монастырищенск району, Зарубинцы кыш. - 2. 5. 1997, Москва) - Советтик Союз. Баатыры (1943).

Катта-Коргон шаарындагы (Өзбекстан) орто мектепти аяктагандан кийин Ош шаарындагы «Кыргызсоода» бирикмесинде эсепчи болуп иштеген. 1939-ж. Кызыл Армиянын катарына чакырылган. 1942-ж. Москвадагы пулемёттук-миномёттук окуу жайын бүтүрүп, ошол эле жылы фронтко жөнөтүлгөн. Улуу Ата Мекендик согушта (1941-45) 24-гвардиялык мотоаткычтар бригадасында (Борбордук фронт, 60-армия, 7-гвардиялык механикалаштырган корпус) минометтук ротанын командири болгон. 1943-ж. 25сентябрда Домантов кыштагына (азыркы Киев обл, Чернобыль району) жакын жерде фашисттердин таяныч пункттарына тынбай ок жаадырып, советтик аскерлердин Днепр д-н кечип өтүүсүнө өбөлгө түзгөн. Согуштан кийин советтик армиянын катарында кызмат өтөп, 1947-ж. Аскер академиясын бүтүргөн. 1976-жылдан запаска чыккан. 1-дараж. Ата Мекендик Согуш, 2 Кызыл Жылдыз, 3-дараж. «СССРдин Куралдуу Күчтөрүнүн катарында Мекенге кылган кызматы үчүн» ордендери менен сыйланган.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Категория:Инсандар